b'\n_START_ARTICLE_\nAtelier monetar roman\n_START_PARAGRAPH_\nUn atelier monetar roman era un atelier unde erau fabricate monede romane, \xc3\xaen Roma antic\xc4\x83.\n_START_SECTION_\nImplantarea atelierelor monetare romane\n_START_PARAGRAPH_\nSub Republica Roman\xc4\x83, prima oficin\xc4\x83 de producere a monedelor apare \xc3\xaen anul 290 \xc3\xae.Hr., pe Capitoliul din Roma, \xc3\xaen Templul Iunonei Moneta (literal, \xe2\x80\x9eIunona care avertizeaz\xc4\x83\xe2\x80\x9d), de unde deriv\xc4\x83, de altfel, cuv\xc3\xa2ntul moned\xc4\x83. Responsabili de confec\xc8\x9bionarea monedelor sunt trei magistra\xc8\x9bi denumi\xc8\x9bi tresviri monetales. De-a lungul timpului, atelierul din Roma \xc3\xae\xc8\x99i va schimba amplasamentul, \xc3\xaen numeroase r\xc3\xa2nduri._NEWLINE_\xc3\x8en perioada republican\xc4\x83, centralizarea este regul\xc4\x83: doar Roma bate moned\xc4\x83 roman\xc4\x83. \xc3\x8en mod excep\xc8\x9bional, ateliere monetare mobile au \xc3\xaenso\xc8\x9bit armata, \xc3\xaen cursul r\xc4\x83zboaielor lui Sylla, Lucullus, Pompei \xc3\xaen Orient, ori \xc3\xaen r\xc4\x83zboaiele civile declan\xc8\x99ate de Iulius Caesar._NEWLINE_Sub Augustus, Senatul Roman emite monede din bronz (de unde marcajul lor SC = Senatus Consultum), atelierul imperial din Roma bate monede din aur \xc8\x99i din argint. Crearea unui al doilea atelier monetar imperial important la Lugdunum (Lyon) este o excep\xc8\x9bie, care se opre\xc8\x99te \xc3\xaen anul 78. Explica\xc8\x9bia acestei excep\xc8\x9bii lugduneze se reduce la ipoteze: unii avanseaz\xc4\x83 nevoile masive de numerar din Galia nou cucerit\xc4\x83, \xc8\x99i cea mai populat\xc4\x83 dintre provincii. Mai probabil, \xc8\x99ederea prelungit\xc4\x83 a lui Augustus \xc3\xaen Galia, \xc3\xaentre 15 \xc3\xae.Hr. \xc8\x99i 13 \xc3\xae.Hr., apoi apropiata prezen\xc8\x9b\xc4\x83 a armatei Rinului, angajat\xc4\x83 \xc3\xaen campaniile din Germania, pot justifica crearea acestui atelier. Aceast\xc4\x83 centralizare nu exclude prezen\xc8\x9ba unor mici ateliere municipale, \xc3\xaendeosebi \xc3\xaen Spania, \xc3\xaen Orient, \xc8\x99i la Colonia Nemausa (azi N\xc3\xaemes), pentru emiterea numerarului de bronz de slab\xc4\x83 valoare, dar cu greutate ridicat\xc4\x83 (un sester\xc8\x9b din bronz c\xc3\xa2nt\xc4\x83re\xc8\x99te circa 25 g.), \xc8\x99i pentru uzul local. Aceste ateliere locale \xc3\xae\xc8\x99i \xc3\xaenceteaz\xc4\x83, \xc3\xaen mod progresiv, activitatea, num\xc4\x83rul lor trec\xc3\xa2nd de la 161, \xc3\xaen timpul lui Augustus la 8 \xc3\xaen Ahaia \xc8\x99i \xc3\xaen Asia sub Galba._NEWLINE_Multiplicarea atelierelor monetare imperiale, locul de batere a monedelor, este un fenomen care apare t\xc3\xa2rziu \xc3\xaen Imperiul Roman. Criza Imperiului Roman \xc3\xaen secolul al III-lea, militarizarea sa provoac\xc4\x83 o prim\xc4\x83 descentralizare \xc8\x99i multiplic\xc4\x83 atelierele \xc3\xaen proximitatea zonelor militare, mari consumatoare de numerar, \xc3\xaen timp ce infla\xc8\x9bia galopant\xc4\x83 for\xc8\x9beaz\xc4\x83 oprirea ultimelor emisiuni \xc3\xaen Orient._NEWLINE_Fapt marginal, mi\xc8\x99c\xc4\x83rile de uzurpare creeaz\xc4\x83 ateliere efemere, ca Ambianum (Amiens), \xc3\xaen timpul uzurpatorului Magnen\xc8\x9biu, sau Rotomagus (Rouen), \xc3\xaen timpul lui Allectus._NEWLINE_Reforma monetar\xc4\x83 \xc3\xaentreprins\xc4\x83 de Diocle\xc8\x9bian, \xc3\xaencep\xc3\xa2nd din 294, provoac\xc4\x83 un al doilea val de creare de ateliere monetare, patrul\xc3\xa2nd diferitele provincii, cu excep\xc8\x9bia sectorului spaniol: Londinium, Cartagina, Aquileia, Thessalonica \xc8\x99i Alexandria. \xc3\x8en sf\xc3\xa2r\xc8\x99it, capitalele imperiale succesive ale Tetrarhiei v\xc4\x83d deschiderea c\xc3\xa2torva ateliere suplimentare._NEWLINE_Invaziile din secolul al V-lea au pus cap\xc4\x83t activit\xc4\x83\xc8\x9bii atelierelor din Occident \xc8\x99i din zona dun\xc4\x83rean\xc4\x83.'